Исторически провинции на Швеция
Провинциите (шв. landskap) са административни региони в Швеция до 1634 г., когато са били заменени от областите. Те не участват в устройството на съвременна Швеция, но все още се използват широко като обозначения и техните традиции продължават да се спазват.

В някои случаи областите почти съвпадат с бившите провинции (напр. областта и провинцията Даларна). В други случаи административните граници на областите се различават значително от културните региони, оформени исторически в рамките на провинциите.

История 

Някои от провинциите не са били винаги част от Швеция:
 Бухуслен (V в Йоталанд), Йемтланд (III в Норланд) и Хередолен (IV в Норланд) са част от Дания-Норвегия до 1645 г., и по силата на договора от Брьомсебру заедно с остров Йосен (сега част от Естония) преминават на подчинение на шведската корона (на картата в тъмносиньо). Халанд е окупирана за 30 години като гаранция за мира и безмитното преминаване на шведски кораби през Йоресун.
 Халанд (III в Йоталанд) става окончателно шведска заедно със Сконе (I в Йоталанд) и Блекинге (II в Йоталанд) през 1658 г. по силата на договора от Роскиле. Остров Борнхолм (долу, без номер) и Тронелаг (Средна Норвегия) също стават шведски по силата на договора, но през 1660 г. възстават и по силата на договора от Копенхаген се връщат под датски контрол (на картата в светлосиньо).
 Ингрия (Ингерманланд) е шведско владение от края на XVI и през XVII век и има статут на провинция, но няма дълбоко вкоренените културно-етнографски традиции на другите провинции. След Голямата Северна война (1700-1721) тя окончателно е част от Руската империя (на картата в зелено).
 Югоизточните части от Карелия преминават под руски контрол по силата на договора от Обу (днес Турку) през 1743 г. (на картата в тъмно-оранжево).
 Провинциите на Йостерланд и източните части на Норланд са отделени като Велико княжество Финландия, васално на Руската империя през 1809 г. (на картата в светлокафяво), което получава независимост през 1917 г. и е предшественика на съвременна Финландия. Впоследствие Вестерботен (части от която остават във Финландия) бива разделена на Вестерботен и Норботен. Последната получава герб като провинция едва през 1995 г.

Провинции в днешна Швеция 

 Блекинге (Blekinge)
 Бухуслен (Bohuslän)
 Вермланд (Värmland)
 Вестерботен (Västerbotten)
 Вестерйотланд (Västergötland)
 Вестманланд (Västmanland)
 Готланд (Gotland)
 Даларна (Dalarna)
 Далсланд (Dalsland)
 Йестрикланд (Gästrikland)
 Йемтланд (Jämtland)
 Йоланд (Öland)
 Йостерйотланд (Östergötland)
 (Шведска) Лапландия (Lappland)
 Меделпад (Medelpad)
 Нерке (Närke)
 Норботен (Norrbotten)
 Онгерманланд (Ångermanland)
 Сконе (Skåne)
 Смоланд (Småland)
 Сьодерманланд (Södermanland)
 Упланд (Uppland)
 Халанд (Halland)
 Хелсингланд (Hälsingland)
 Хередален (Härjedalen)

Провинции в днешна Финландия 
 Вестерботен (шв. Västerbotten, фин. Länsi-Pohja)
 Йостерботен (шв. Österbotten, фин. Pohjanmaa)
 Карелия (шв. Karelen, фин. Karjala)
 (Финландска) Лапландия (шв. Lappland, фин. Lappi)
 Нюланд (шв. Nyland, фин. Uusimaa)
 Оланд (шв. Åland, фин. Ahvenanmaa)
 Сатакунда (шв. Satakunda, фин. Satakunta)
 Саволакс (шв. Savolax, фин. Savo)
 Тавастланд (шв. Tavastland, фин. Häme)
 Същинска Финландия (шв. Egentliga Finland, фин. Varsinais-Suomi)